Хьэжыкъарэ Алик Алий и къуэр
Къэбэрдей-Балъкъэрым и журналистикэм хэщIыныгъэ хьэлъэ игъуэтащ. Псэужкъым псоми фIыуэ тлъагъуу щыта цIыхур, ди ныбжьэгъу гумащIэр, ди лэжьэгъу гуащIафIэр. И ныбжьыр илъэс 63-нэм хыхьауэ дунейм ехыжащ «Адыгэ псалъэ» газетым къуажэ гъащIэмрэ экономикэмкIэ и къудамэм и редактор Хьэжыкъарэ Алик Алий и къуэр.
Ар Аруан районым хыхьэ Аруан къуажэм 1956 гъэм щIышылэм и 9-м къыщалъхуащ. ЯпэщIыкIэ Къэбэрдей-Балъкъэр культпросвет училищэр къиухащ, республикэм и гъуазджэм и IэнатIэ зэмылIэужьыгъуэхэм щылэжьащ. АрщхьэкIэ къызыхуигъэщIар журналист лэжьыгъэти, КъБКъУ-м и филологие факультетым и къудамэр къиуха иужь, КъБАССР-м Телевиденэмрэ радиовещанэмкIэ и къэрал комитетым лэжьэн щыщIидзащ. Корреспондент IэнатIэр илъэс зыбжанэкIэ хьэлэлу ирихьэкIри, 1984 гъэм къыщыщIэдзауэ 1990 гъэр къэсыху радиом и редактор нэхъыжьу щытащ. АдэкIэ, 2006 гъэ пщIондэ, «Къэббалъкътелерадиокомпанием» адыгэбзэмкIэ и редакцэ нэхъыщхьэм хъыбарыщIэхэмкIэ и къудамэм и унафэщIащ.
ИужькIэ и лэжьыгъэр ихъуэжащ: 2006 гъэм къыщыщIэдзауэ псэухукIэ «Адыгэ псалъэ» газетым и редакцэ» къэрал кIэзонэ IуэхущIапIэм япэщIыкIэ и корреспонденту, иужькIэ къудамэм и унафэщIу щылэжьащ.
«Хьэжыкъарэ Алик Алий и къуэр лэжьакIуэфIу щытащ» жыпIэныр зыри жумыIэхха хуэдэщ. Ар япэ щIыкIэ радиоми, иужькIэ газетми я лэжьыгъэм увыпIэшхуэ щызыубыд IэщIагъэлIу щытащ. Нэхъыщхьэращи, ар сыт щыгъуи пэрытащ къэралымрэ жылагъуэмрэ я дежкIэ нэхъ мыхьэнэшхуэ зиIэ IэнатIэхэм. ПщIэрэ щIыхьрэ пылъу сыт щыгъуи и къалэнхэр игъэзэщIащ.
Алик гъащIэм и унэтIыныгъэ зэмылIэужьыгъуэхэм куууэ кIуэцIрыплъыф цIыхут. Абы сыт щыгъуи къиIэтырт ди псэуныгъэ-щыIэкIэм егъэщIылIа Iуэхушхуэхэр. КъиIэт къудейтэкъым, атIэ дигъэгупсысэу, уеблэмэ, языныкъуэхэм деж ди гум къишхыдыкIыу ди пащхьэ кърилъхьэрт. Абы и тхыгъэхэр сыт и лъэныкъуэкIи зэпэшэчат, езым псалъэ тарэфарэхэм, купщIэншэхэм за- щидзейрт. Арат къиIэт Iуэхухэр гъэхуауэ икIи купщIафIэу къыщIиIуэтэфыр.
Иужь илъэсхэм Хьэжыкъарэр зи Iэтащхьэу щыта къудамэр «Адыгэ псалъэ» газетым и редакцэм щынэхъ гугъухэм ящыщщ. Ар къызыхэкIри гурыIуэгъуэщ: промышленностымрэ мэкъумэш хозяйствэмрэ ди гъащIэм щаIыгъ увыпIэр зыхуэдизыр икIи ар гъунапкъэншэу зэрыиныр дэ псоми дощIэ. УзылъэIэсын, къэбгъэлъэгъуэн, цIыхухэр зыщыбгъэгъуэзэн хуейхэр куэд мэхъу. А псори зэщIигъэуIуэфырт нобэ къытхэмытыж ди лэжьэгъум.
Хьэжыкъарэ Алик хужытIэ псори ныкъуэ хъунущ, абы хэлъа цIыхугъэшхуэм и гугъу дымыщIмэ. Ар сыт щыгъуи и лэжьэгъу нэхъыжьхэми нэхъыщIэхэми зыхащIащ. Хьэжыкъарэм хуэдэу цIыхур зыхэхуа гугъуехьхэр, абы и гурыгъу-гурыщIэхэр куууэ зэхэзыщIыкI нэгъуэщI къэгъуэтыгъуейт. Езыр сыт щыгъуи хьэзырт зыкъыхуэзыгъазэ дэтхэнэми дэIэпыкъуну. Зэмани еблэжынутэкъым, нэгъуэщIи щхьэусыгъуэ ищIынутэкъым. Псом хуэмыдэу и гулъытэр яхуэгъэзат лэжьапIэм щIэуэ къэувахэм. Абыхэм Алик и деж щагъуэтырт унэтIакIуэ икIи ущиякIуэ Iэзэ.
И лэжьэгъухэм нэгъуэщIми гу лъыттэрт: Хьэжыкъарэм зэпымыууэ и Iэпэгъут псалъалъэ зэмылIэужьыгъуэхэр, абы зэхуэхьэсауэ иIэт зэман зыбжанэ ипэкIэ къыдэкIа газетхэр. Арати, къалъыкъуэкIа упщIэм и жэуапыр абы и деж тыншу щагъуэтырт.
Езыри сыт щыгъуи бгъуэтырт: пщэдджыжьым жьыуэ редакцэм къакIуэрти, жэщ хъуху лажьэрт, тхыгъэ зэмылIэужьыгъуэхэр зэригъэзахуэу. Щхьэтечу жыпIэмэ, сыт и лъэныкъуэкIи редакцэр зыхуэныкъуэ цIыхут.
Хьэжыкъарэм унагъуэ хъарзыни иIэт. И щхьэгъусэ Риммэ хуабжьу цIыху гуапэщ, ипхъу закъуэ Альбинэ унагъуэ хъарзынэ хэхуащ, и пхъурылъхухэр къызэщIэрыуащ. Мис апхуэдэу лэжьыгъэкIи, унагъуэкIи, ныбжьэгъугъэкIи гъащIэм хэзагъэ цIыхур уз бзаджэм тIэщIихащ, зэрыжаIэщи, и псэугъуэу, и дахэгъуэу. Дэ абы и фэеплъыр зэи тщыгъупщэнукъым.
«Адыгэ псалъэ» газетым и редакцэм и лэжьакIуэхэр.
